เกษตรจังหวัดประจวบคีรีขันธ์ เร่งเพาะต้นกล้าฟ้าทะลายโจร แจกเกษตรกรนำไปขยายพันธุ์
นายวันชัย นิลวงศ์ เกษตรจังหวัดประจวบคีรีขันธ์ เปิดเผยว่า สำนักงานเกษตรจังหวัดประจวบคีรีขันธ์ ร่วมกับสำนักงานเกษตรอำเภอทั้ง 8 อำเภอ เร่งเพาะชำต้นกล้าพันธ์ุฟ้าทะลายโจร เพื่อแจกจ่ายให้แก่เกษตรกรนำไปปลูกขยายพันธุ์ในครัวเรือนใช้เป็นยาสมุนไพรรักษาอาการป่วยติดเชื้อโควิด -19 ในระยะเริ่มต้นได้ จะเริ่มแจกรอบแรกในวันที่ 10 สิงหาคม 2564 โดยสามารถขอรับได้ที่สำนักงานเกษตรจังหวัดประจวบคีรีขันธ์ และสำนักงานเกษตรอำเภอทั้ง 8 อำเภอ คนละไม่เกิน 3 ต้น เบื้องต้นมีการเพาะไว้อำเภอละ 1,000 ต้น รวมกับที่สำนักงานเกษตรจังหวัดประจวบคีรีขันธ์ เพาะไว้อีก 5,000 ต้น รวมทั้งหมดมีประมาณ 13,000 ต้น ฟ้าทะลายโจรมีสารแอนโดรกราโฟไลด์ ช่วยยับยั้งการเพิ่มจำนวนของไวรัสได้จึงสามารถนำไปใช้เป็นยารักษาร่วมกับการแพทย์แผนปัจจุบันในผู้ป่วยที่มีอาการไม่รุนแรง แต่ปริมาณยาต้องเหมาะสมต่ออาการของผู้ป่วยและควรศึกษาข้อควรระวังในการใช้ยาฟ้าทะลายโจรด้วย